
ΚΟΙΝΟ ΔΕΛΤΙΟ ΤΥΠΟΥ
Ιατρικός Σύλλογος και Ιδιώτες Παιδίατροι Λάρισας: θωράκιση του πληθυσμού και ιδιαίτερα παιδιών και εγκύων από νοσήματα που προλαμβάνονται με τον εμβολιασμό

Η θωράκιση που προσφέρουν τα εμβόλια έναντι των μεταδιδόμενων νοσημάτων επισημαίνεται από τον Ιατρικό Σύλλογο και την Ένωση Ελευθεροεπαγγελματιών Παιδιάτρων Λάρισας με αφορμή την Παγκόσμια αλλά και Ευρωπαϊκή Εβδομάδα Εμβολιασμού. Τα τελευταία 50 χρόνια, χάρη στον εμβολιασμό εκτιμάται ότι έχουν σωθεί τουλάχιστον 154 εκατομμύρια ζωές, που ισοδυναμεί με έξι ζωές το λεπτό, κάθε μέρα, για πέντε δεκαετίες.
Είναι πλέον επιστημονικά αποδεδειγμένο, ιδιαίτερα τις τελευταίες δεκαετίες, ότι τα εμβόλια ενισχύουν την συλλογική ανοσία και μειώνουν δραστικά τον κίνδυνο θανατηφόρων νοσημάτων. Τονίζεται δε παράλληλα η συμβολή των εμβολίων  στην εξάλειψη θανατηφόρων ασθενειών και την προστασία της δημόσιας υγείας. 
Η εμβολιαστική κόπωση των πολιτών και η ενισχυμένη διστακτικότητα της μεταπανδημικής εποχής οδηγούν στην επανεμφάνιση νοσημάτων που ήταν παρελθόν. Σύμφωνα με τον ΠΟΥ η ιλαρά κάνει επικίνδυνη επιστροφή, με τον αριθμό των κρουσμάτων να αυξάνει σταθερά κάθε χρόνο ξεπερνώντας τα 10,3 εκατομμύρια το 2023 (+20% σε σύγκριση με το 2022).Και η τάση αυτή «πιθανόν» συνεχίζεται. Τους τελευταίους 12 μήνες, 138 χώρες ανέφεραν κρούσματα ιλαράς, 61 από τις οποίες έζησαν μεγάλης κλίμακας επιδημίες. Πρόκειται για «τον υψηλότερο αριθμό από το 2019», σύμφωνα με επιδημιολογικά δεδομένα. Η μηνιγγίτιδα,  ο κοκκύτης, ο κίτρινος πυρετός και άλλες ασθένειες παρουσιάζουν επίσης ανησυχητικό ρυθμό αύξησης, με τους ειδικούς να τονίζουν ότι η παραπληροφόρηση, οι περικοπές και η μείωση της χρηματοδότησης των προληπτικών προγραμμάτων και οι ανισότητες στην πρόσβαση, αποτελούν τις μεγαλύτερες προκλήσεις της δημόσιας υγείας. 
Ειδικότερα, ο εμβολιασμός συνέβαλε στη βελτίωση της βρεφικής επιβίωσης κατά 40% παγκοσμίως, ενώ πριν την ανάπτυξη των εμβολιαστικών προγραμμάτων πολλά από αυτά δεν έφθαναν ούτε στα πρώτα τους γενέθλια. Ενδεικτικό είναι ότι το 60% των ανθρώπων που έχουν σωθεί χάρη στα εμβόλια οφείλουν τη σωτηρία τους αποκλειστικά στο εμβόλιο της ιλαράς.
Η άρνηση αλλά ακόμη και η καθυστέρηση του εμβολιασμού δημιουργεί θύλακες ανεμβολίαστων ή ατελώς εμβολιασμένων ατόμων. Συνεπώς κυκλοφορούν  μεταδοτικές ασθένειες, διακινδυνεύοντας την υγεία των ανεμβολίαστων και των ατελώς εμβολιασμένων ατόμων (επίνοσων) και ιδίως των ευάλωτων ατόμων με αυξημένο κίνδυνο σοβαρών επιπλοκών ή και θανάτου.  Σε αυτά συγκαταλέγονται άτομα που δεν μπορούν να εμβολιαστούν λόγω ηλικίας (όπως τα βρέφη που δεν έχουν συμπληρώσει την απαιτούμενη ηλικία για εμβολιασμό) ή λόγω ιατρικών αντενδείξεων (όπως τα άτομα με σοβαρές χρόνιες παθήσεις ή ανοσοκαταστολή). Η ευαλωτότητα όλων μας αυξάνεται όσο η συλλογική ανοσία υποχωρεί.
Εμβόλια σχετιζόμενα  με την εγκυμοσύνη:
1. Εμβόλιο κατά του κοκκύτη: Το εμβόλιο αυτό είναι ασφαλές, αποτελεσματικό και συνιστάται κατά τη διάρκεια της εγκυμοσύνης. Τα αντισώματα που αναπτύσσονται ως απάντηση σε αυτό το εμβόλιο προστατεύουν την έγκυο σε μια περίοδο που το ανοσοποιητικό της σύστημα είναι εξασθενημένο και μεταφέρονται στο έμβρυο για την προστασία του τους πρώτους μήνες  ζωής του.
2. Εμβόλιο κατά της εποχικής γρίπης
3. Εμβόλιο κατά του αναπνευστικού συγκυτιακού ιού (RSV): γίνεται σε 1 δόση από την 32η  έως 36η εβδομάδα κύησης όταν ο τοκετός πρόκειται να γίνει κατά τους μήνες Οκτώβριο - Μάρτιο.
4. Εμβόλιο κατά της νόσου COVID-19
5. Εμβόλιο κατά Πολιομυελίτιδας: Είναι ένα νόσημα που μπορεί να προκαλέσει μόνιμη παράλυση
6. Εμβόλιο κατά της Ιλαράς -ερυθράς-παρωτίτιδας : Πριν  την εγκυμοσύνη οι έγκυες πρέπει να εμβολιάζονται καθώς οι ιοί της ιλαράς και της ερυθράς μπορεί να βλάψουν σοβαρά το έμβρυο.
7.  Εμβόλιο κατά του ιού των ανθρωπίνων θηλωμάτων HPV: Είναι αποτελεσματικό στην πρόληψη του καρκίνου του τραχήλου της μήτρας και στην πρόληψη σημαντικού ποσοστού καρκίνων που οφείλονται στην μόλυνση από τον ιό.

